**Mitterahaline sissemakse**

**NB! Meetmes 16.2 on mitterahaline sissemakse omafinantseeringuna lubatud ainult tasustamata tööna, mitte vabatahtliku tööna.**

Mõisted „tasuta töötamine" ja „vabatahtlik tegevus" ei ole samatähenduslikud ning maksukorralduse seaduse mõistes tuleb neid eristada.

**Tasuta töötamine**

Tasuta töötamine äriühingu või FIE majandushuvides eeldab töötamise registris registreerimist, kuivõrd tavapäraselt makstakse sellise töötamise eest tasu ning töötamisel on töölepingu või VÕS-lepingu tunnused.

Kahtluse korral, kas tegevus tuleb kanda töötamise registrisse, tuleb esmalt analüüsida, kas tegevus võib üldse olla käsitletav töö tegemisena. Kui isik ei tee tööd, siis ei ole midagi (st töötamist) registreerida.

Tasuta töötamine kasumi teenimisele suunatud ärisektoris saab olla üksnes erandlik ning ei ole mõeldav, et keegi teeks pikema perioodi vältel tööd ilma selle eest tasu saamata.

Majandushuvi saab töötamise registri seisukohalt olla üksnes äriühingul (täisühing, usaldusühing, osaühing, aktsiaselts ja tulundusühistu) või füüsilisest isikust ettevõtjal.

**Vabatahtlik tegevus**

Puhtalt heategevusliku olemusega tegevust (nt abivajajate abistamine või ühiskonna hüvanguks tegutsemine), mis ei ole seotud ettevõtja põhitegevusega ega soodusta tema majandushuve, töötamise registrisse ei kanta.

Vabatahtliku tegevuse saab siduda avaliku huvi ja ühiskonnaga, mille käigus pakutakse oma aega, energiat või oskuseid vabast ajast ja tahtest ning mille eest tavapäraselt tasu ei maksta.

Selliste juriidiliste isikute nagu sihtasutuste ja mittetulundusühingute heaks vabatahtlikkuse alusel töötavaid isikuid töötamise registris registreerima ei pea, sest mittetulundusühingutel ja sihtasutustel ei saa nende olemusest lähtudes majandushuvi olla.

Euroopa Nõukogu määrus (EL) 1303/2013 artikkel 69 lõige 1 sätestab, et mitterahalist sissemakset võib teatud tingimustel lubada:

* Toetus ei ületa rahastamiskõlblikke kogukulutusi (v.a mitterahalised sissemaksed) tegevuse lõpus;
* mitterahaliste sissemaksete väärtust ja tegelikku tegemist saab sõltumatult hinnata;
* tasustamata töö vormis mitterahalise sissemakse korral määratakse selle töö väärtus, võttes arvesse kontrollitud kulutatud aega ja samaväärse töö eest makstava tasu määra.

**Vastavalt Euroopa Liidu ühise põllumajanduspoliitika rakendamise seaduse § 76 lg 6 sätestatule taotluse vastavust toetuse saamise nõuetele on õigus kontrollida ka taotlejaga seotud kolmanda isiku juures, kes valdab toetuse saamisega seotud andmeid või dokumente, ja toetatava tegevuse elluviimise kohas.**

Mitterahalise sissemakse eelduseks on kulu tekkimine tavasituatsioonis. Isik või asutus annab projekti raames mitterahalise sissemaksena toetuse saajale või partnerile kasutada ruumi, seadme, materjali või vahendi või osutab tasuta teenust, mille eest toetuse saaja või partner tavasituatsioonis peaks maksma, või toetuse saaja või partneri jaoks tehakse tasustamata tööd.

Kui kulu tekkimist tavasituatsioonis ei ole võimalik tõendada, ei ole tasustamata töö või tasuta ruumide projekti kasutusse andmine mitterahalise sissemaksena abikõlblik.

Toetuse summa ei tohi ületada reaalselt tehtud ja makstud abikõlblike kulutuste summat - mitterahalise osa protsent abikõlblikest reaalsetest kulutustest ei või ületada omafinantseeringu protsenti. Kui omafinantseering on 10%, siis võib mitterahaline sissemakse olla ka kuni 10% eelarvest. Nt eelarve on 388 890 eurot, toetuse summa 350 000 eurot, siis mitterahaline sissemakse võib olla kuni 38 890 euro väärtuses kogu projekti kohta.

Toetustaotluse eelarves näidatakse kulutuse maht, kogus ja väärtus jm näitajad. Tuleb esitada vastav kalkulatsioon, viide või muu dokument, mille alusel on hind/väärtus saadud ja millega tõendatakse kulu mõistlikkust.

Tasuta töötamise liigiga ei kaasne töötajale sotsiaalseid tagatisi nagu töötuskindlustushüvitis või ravikindlustus ja samuti ei teki selle kande alusel õigust töötutoetusele.

Vastavalt Töölepingu seaduse § 1 lg 2 sätestatule, kui isik teeb teisele isikule tööd, mille tegemist võib vastavalt asjaoludele oodata üksnes tasu eest, eeldatakse, et tegemist on töölepinguga.

See tähendab, et töölepingu seaduse eelduse järgi ei saa töölepinguga tasustamata tööd teha ehk tasu saamine on üks töösuhte määratlemise eeldusi. Kui ei ole tasu, siis ei ole ka töölepingulist suhet. Tasuta saab osutada muid teenuseid ehk näiteks on võimalik tasuta töövõtt või käsund, kuid mitte tööleping.

**Töölepingu lisaga ei saa kokku leppida tasuta töötamist. See on eraldi muu teenuse osutamise kokkulepe ning seega peab olema ka vastavalt Töötamise registrisse kantud „Tasustamata tööna“.**

Seega tuleb sõlmida töövõtu- või käsundusleping, kus tuleb fikseerida tasustamata töötamise periood.

Lisaks tuleks mitterahalise sissemakse juures lähtuda maaeluministri uute toodete, tavade, protsesside ja tehnoloogiate arendamise toetuse määruse §-s 7 sätestatud personalikulude abikõlblikkuse protsentidest ja tingimustest (personalikulud ei või taotlejal ületada 12 protsenti projekti abikõlbliku kulu maksumusest).

Omaosaluse maksumuse kalkuleerimisel personalikulude puhul tuleb arvesse võtta antud töökoha tavapärast maksumust, mida saab tõendada näiteks kehtiva palgaastmestiku, sarnaste ülesannete täitmisega seotud töölepingute, varasemate palga väljamaksete jne alusel.

Projekti lõpuks ei või projekti elluviimisega seotud personalikulud, sealhulgas töötasu või lepingujärgne tasu ning tööandja või tellija tasutav sotsiaalmaks ja töötuskindlustusmakse ning puhkusetasu ületada 12% projekti abikõlbliku kulu maksumusest.

Nt. Kui on selline olukord, et projektijuht läheb appi katsepõllu rajamisele, siis ta ei saa saada projektijuhitasu, vaid mitterahaline sissemakse arvestatakse katsepõllu rajaja palgafondist (tuleb arvesse võtta antud töökoha tavapärane maksumus).

Vastavalt „Haldusmenetluse seaduse“ § 38 lg 1-3 sätestatule:

1. Haldusorganil on õigus nõuda haldusmenetluse käigus menetlusosalistelt ning muudelt isikutelt nende käsutuses olevate tõendite ja andmete esitamist, mille alusel haldusorgan teeb kindlaks asja lahendamiseks olulised asjaolud.
2. Tõendiks võib olla menetlusosalise seletus, dokumentaalne tõend, asitõend, paikvaatlus, tunnistaja ütlus ning eksperdi arvamus.
3. Menetlusosaline on kohustatud haldusorganile esitama ja teatavaks tegema talle teada olevad menetluses tähtsust omavad asjaolud ja tõendid. Selle kohustuse täitmata jätmisel võib haldusorgan soodustava haldusakti andmisel jätta taotluse läbi vaatamata.

Maksetaotlusega esitatavad dokumendid:

* Töövõtu- või käsundusleping, milles on kajastatud tasustamata töö sisu ja periood;
* kulude tõendamiseks peab pidama tööajatabelit. Tööajatabel sisaldab tasustamata tööaega päevade ja vajadusel ka tundide lõikes ning tehtud tööde ja tegevuste kirjeldusi. Tööajatabelis toodud informatsioon peab kokku langema aruannetes toodud informatsiooniga. Kui esineb lahknevusi, siis tegevusi, mis on seotud väära informatsiooniga, ei loeta abikõlblikuks.
* samaväärse töö kalkulatsioon;
* maksude ja töötasu tasumist tõendavad dokumendid. Seda sellisel juhul kui maksetaotlusega deklareeritakse ka nt sama töötaja palgakulusid, kes teeb lisaks oma tööle ka tasustamata tööd.

Tasustamata töö arvestamisel mitterahalise sissemaksena peavad olema täidetud järgmised tingimused:

* isik või asutus, kes pakub tasustamata tööd, peab olema nõus selle kasutamisega mitterahalise sissemaksena vastava projekti jaoks. Peab olema töövõtu- või käsunduslepingus fikseeritud. Peab olema kajastatud, et mitterahaline panus on töötaja tasuta panus projekti, et ta teeb tööd projekti raames selle eest tasu/palka saamata, vastavalt kokkulepitud koormusega.
* tasustamata tööd tehakse oma vabast ajast ja selle eest ei saa tasu ning kulude tõendamiseks peetakse tööajatabelit (märkida töötunnid, mille eest tasu ei saada lisaks tasustatavatele töötundidele). Tööajatabel sisaldab tasustamata töö aega päevade ja vajadusel ka tundide lõikes ning tehtud tööde ja tegevuste kirjeldusi. Tööajatabelis toodud informatsioon peab kokku langema aruannetes toodud informatsiooniga. Kui esineb lahknevusi, siis tegevusi, mis on seotud väära informatsiooniga, ei loeta abikõlblikuks.
* mitterahaline sissemakse peab olema kajastatud toetustaotluses ja maksetaotluses;
* mitterahalisi sissemakseid ei või kajastada keskmisest turuhinnast suurematena;
* samaväärse töö kalkulatsioon;
* mitterahaline sissemakse peab olema projekti eelarves näidatud toetuse saaja või partneri omafinantseeringuna, sõltuvalt sellest, kes oleks tavasituatsioonis rahalise kulu kandja;
* kulu peab vastama kõikidele abikõlblikkuse reeglitele;
* mitterahaliste sissemaksete summa ei või ületada omafinantseeringu kogusummat;
* tasustamata töö väärtus peab olema kindlaks määratud selleks tööks kulutatud aja ja tehtud töö eest tavaliselt makstava tunni-, päeva-, nädala-, kuu- või ühikumäära järgi;
* mitterahaliste sissemaksetena ei saa kasutada objekti, mis on juba varem saanud riigilt, EL või mõnelt muult asutuselt või organisatsioonilt toetust;
* mitterahalise sissemakse hindamisega ja selle väärtuse tõendamisega seotud kulud ei ole abikõlblikud.